Beurtkrag strem voedselsekerheid, sê landbouman | Netwerk24
Deur Cheréne Pienaar 17 Oktober 2019 21:55
Francois Wilken, president van Vrystaat Landbou (VL).Foto: Verskaf
Die jongste vlaag beurtkrag het ’n ernstige impak op voedselsekerheid.
Só sê Francois Wilken, president van Vrystaat Landbou (VL). Hy het Donderdag ’n beroep op die regering gedoen om die probleem vinnig op te los.
Hy sê landbouers en verskaffers bly aan die verloorkant en beurtkrag kan “katastrofiese gevolge vir voedselproduksie en die landbousektor hê”.
Eskom het Woensdag en Donderdag fase 2-beurtkrag landwyd toegepas.
Volgens Wilken is koring byvoorbeeld in ’n baie sensitiewe stadium ten opsigte van bestuiwing.
“Landbouers wat gewasse besproei, is nou twee maal per dag aan beurtkrag blootgestel en dit het ’n potensiële negatiewe impak op die optimale groei, veral in die huidige warm toestande oor groot dele van die land.”
Wilken sê VL doen ’n ernstige beroep op die regering om af te sien van “politieke populisme”.
Hy meen die regering moet eerder, in die lig van die geweldige probleme by Eskom, ’n meer gematigde benadering teenoor onafhanklike kragprodusente volg.
Hy meen die huidige prosesse om onafhanklike kragprodusente op die netwerk te kry, is heeltemal te omslagtig.
Meer oor: Beurtkrag | Francois Wilken | Voedselsekerheid